《西岭草堂图为誓上人作》
明代·释宗泐

摩云霄人不复见，高风独为今所羡。西岭东偏旧草堂，七百年来陵谷变。

有苾刍誓斯受经，草堂彷佛图丹青。灵隐山前天竺后，飞来小朵莲华层。

草堂住近呼猿洞，怪石嵌空树高耸。三生台畔秋月凉，九曲亭边春水动。

真观慈云两寂寞，猿声夜向峰头落。誓也溪翁白足徒，古人已矣今人作。

我昔年曾十三四，挟书晚出中峰寺。一气走上莲花层，两脚跳梁若奔兕。

于今老大空看图，江城鸱坐胡为乎。人间草堂何处无，只有西岭如西都。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。